Ahidambo
Ny ahidambo dia bozaka maniry mandavan-taona, manindrona amin' ny alalan' ny voniny rehefa antitra, sady mipetaka amin' ny lamba izany voniny izany, maniry amin'ny faritra manana toetanin-jana-pehin-tany eto amin' izao tontolo izao. Ao amin' ny fianakaviana Poaceae no misy azy. Heteropogon contortus na Andropogon contortus no anarany ara-tsiansa. Izy no tena fahita betsaka ao amin' ny fatrana aty Madagasikara, atao hoe danga.

Toetra ankapobeny 
Ity bozaka ity dia mamorona vondrona mahatratra 75 ka hatramin' ny 120 sm eo ho eo rehefa mamony. Mitsangana sy manify ary tsotra (na misy rantsana iray na roa) ny tahony. Ny ravina dia mifandimby, 2-5 mm ny sakany ary hatramin' ny 15 sm ny halavany. Ny kambin-tsikiny dia misy tsibolo. Ny raviny ambony dia matetika no manarona ny fototry ny sofim-boany. Ny fototra ahidambo iray dia mitondra sofim-boany iray na vitsivitsy. Ny sofim-boany tsirairay, izay tery sy miendrika varingarina, dia mirefy 3 hatramin'ny 7 sm raha tsy isaina ny volony. Amin' ny fahamasahany, ny voan' ny ahidambo, ny fonony, ny volony, ny tsilony ary ny raviny dia mitambatra boribory ka entin' ny rivotra na miraikira amin' ny volom-biby na amin' ny lamban' ny olona. Ny voan' ny ahidambo dia voamadinika.

Toerana sy faritra aniriany 
Ny ahidambo dia zavamaniry fahita amin' ny faritry ny zana-pehintany sy ambanin' ny zana-pehintany izay misy rotsak' orana latsaky ny 800 mm isan-taona izay ianjadian' ny doro  tanety isan-taona. Mahatohitra afo izy, mahazaka vanim-potoanan' ny hain-tany nefa tsy velona any amin' ny faritra karankaina loatra. Mahatanty fanala izy raha mitranga izany, nefa tsy mahazaka tondra-drano.

Ny ahidambo dia karazan-javamaniry avy any Ôseania sy any amin' ny faritra mafana manodidina ny Ranomasimbe Indianina (faritra atsimo amin' i Afrika, Azia Atsimo, faritra avaratra amin' i Aostralia) ary avy eo niparitaka any amin' ny faritra hafa amin' izao tontolo izao.

Aany amin' ny faritra ara-jeôgrafika maro, toa an' i Amerika, i Azia Atsinanana ary i Kaledônia Vaovao dia heverina ho karazan-javamairy manafika ny ahidambo. Mitombo mihamaro izy, ohatra, amin' ny kijana avy nodorana. Any Kaledônia Vaovao ny ahidambo dia saika mandrafitra irery ny kijana any amin' ny morontsiraka andrefana ao avaratr' i Bourail.

Fampiasana azy 
Ny ahidambo dia sakafom-biby maniry amin' ny tany tsy mamokatra, izy mbola tanora iny no azon' ny biby hanina. Azo atao ny mikapa azy sy manangona azy hahazoana mololo ho hanin' ny biby fiompy any aoriana. Ny ahidambo koa anefa, noho ny firaiketan' ny voany sy ny tsilony ary ny raviny amin' ny volom-biby, dia mety hiteraka ratra mahafaty azy ireo, ary mahatonga ny fihenan' ny hatsaran' ny volon' ondry.

Ampiasaina koa ny ahidambo amin' ny fanamboarana tafo nentim-paharazana, na aty Madagasikara na any Hawaii. Azo ampiasaina mba hiadiana amin' ny fikaon-tany ny fehezana ahidambo maina, toy izay natao tany Hawaii.